Kyle Walker

Kyle Andrew Walker (s. 28. toukokuuta 1990 Sheffield) on englantilainen jalkapalloilija, joka edustaa Englannin Valioliigassa pelaavaa Burnleyä. Hän kuuluu myös Englannin maajoukkueeseen.

 Seurajoukkueura 
Walker siirtyi Sheffield Unitediin seitsemänvuotiaana. Hän pelasi seuran junioreissa 11 vuotta vuoteen 2008. Marraskuussa 2008 Walker siirtyi Englannin ykkösliigassa pelaavaan Northampton Towniin lainasopimuksella ja tämä oli hänen ensimmäisen kokemuksensa ammattilaistasolla. Hän laajensi lainasopimustaan tammikuuhun asti ja pelasi seurassa 9 ottelua. Hän palasi Sheffieldiin tammikuussa 2009. Hän sai seurassa paikan pudotuspeleissä ja pelasi karsintasarjan finaaleissa Wembley Stadiumilla ollen nuorin Sheffield Unitedin paidassa Wembleyllä pelannut pelaaja.

Heinäkuussa 2009 Walker siirtyi Tottenham Hotspuriin 9 miljoonan punnan siirtosopimuksella ja hänet lainattiin takaisin Sheffieldiin kaudeksi 2009–2010 osana sopimusta. Hänet kutsuttiin takaisin Spursiin helmikuussa 2010 juuri ennen tammikuun 2010 siirtoikkunan sulkeutumista korvaamaan Sunderlandiin lainattua Alan Huttonia. Walker debytoi Tottenhamissa maaliskuussa 2010 Portsmouthia vastaan.

Syyskuussa 2010 Walker teki kuukauden lainasopimuksen Queens Park Rangersin kanssa. Hänestä tuli fanien suosikki ja hän jatkoi lainaansa tammikuuhun 2011 asti. Queens Park Rangersin jätettyään Walker siirtyi loppukauden 2010–2011 kattavalla lainasopimuksella Aston Villaan. Hän teki ensimmäisen maalinsa seuralleen FA Cupin kolmannella kierroksella vanhaa seuraansa Sheffield Unitedia vastaan tammikuussa 2011. Hän palasi Tottenhamiin kauden päätteeksi tehtyään 15 liigaottelussa yhden maalin.

Walker nousi Tottenhamin vakiokokoonpanoon kaudella 2011–2012 pelaten yhtä vaille kaikissa valioliigaotteluissa. Hän debytoi samalla kaudella myös Eurooppa-liigassa. Mestarien liigassa hän pelasi ensimmäisen kerran kaudella 2016–2017. Hän pelasi Tottenhamissa kaikkiaan 183 valioliigaottelua. joissa teki neljä maalia. Hänet valittiin Valioliigan kauden tähdistöjoukkueeseen kausilla 2011–2012 ja 2016–2017.

Heinäkuussa 2017 Walker siirtyi Manchester Cityyn. Tulokaskaudellaan hän voitti Valiollgan ja Liigacupin mestaruudet sekä valittiin kolmannen kerran kauden tähdistöjoukkueeseen. Seuraavalla kaudella  City voitti Valioliigan, FA-cupin ja Liigacupin mestaruudet sekä Community Shieldin ja Walker kuului joukkueen vakiopelaajiin kaikissa kilpailuissa. Kaudella 2019–2020 hän voitti Cityssä Liigacupin ja Community Shieldin. Hän oli mittausten mukaan kyseisen kauden suurimman huippunopeuden saavuttanut Valioliigapelaaja. Kaudella 2020–2021 hän voitti Valioliigan ja Liigacupin mestaruudet sekä pelasi tappiollisessa Mestarien liigan loppuottelussa. Hän voitti Valioliigan mestaruuden myös kaudella 2021–2022. Seuraavalla kaudella hän oli voittamassa Citylle Mestarien liigaa, Valioliigaa ja FA Cupia. Hänet valittiin Mestarien liigan kauden joukkueeseen. Kaudella 2023–2024 hän voitti Valioliigan mestaruuden sekä seurajoukkueiden maailmanmestaruuden ja UEFA Super Cupin. Hän pelasi Cityssä seitsemän ja puolen kauden aikana 212 valioliigaottelua ja teki kolme maalia. Mestarien liigan 54 ottelussa hän viimeisteli yhden maalin. 

Tammikuussa 2025 ilmoitettiin Walkerin siirtyvän AC Milaniin puolen vuoden lainasopimuksella, sisältäen mahdollisuuden pelaajan ostamiseen. Walker pelasi kevätkaudella 2025 Milanissa 11 Serie A:n ottelua, kaksi Mestarien liigan ottelua sekä kolme Italian cupin ottelua. AC Milan ei käyttänyt kauden päätteeksi Walkerin lainasopimukseen kuulunutta osto-optiota.

Heinäkuussa 2025 Walker siirtyi Manchester Citystä saman sarjan Burnleyyn kaksivuotisella sopimuksella. Burnley maksoi hänestä noin viiden miljoonan punnan siirtokorvauksen.

 Maajoukkueura 
Walker on edustanut Englannin nuorisomaajoukkueita. Hän edusti Englannin alle 21-vuotiaiden joukkuetta vuoden 2011 alle 21-vuotiaiden EM-kilpailuissa. Hän pelasi heikosti menestyneen Englannin paidassa kaikki ottelut, ja tuli valituksi kisojen tähdistökentälliseen.

Walker kutsuttiin Englannin A-maajoukkueeseen ensimmäistä kertaa helmikuussa 2011. Ensimmäisen maaottelunsa hän pelasi ystävyysottelussa Espanjaa vastaan saman vuoden marraskuussa. Ensimmäisen arvokilpailujen karsintaottelunsa hän pelasi MM-karsintaottelussa San Marinoa vastaan lokakuussa 2012. Hän oli loukkaantunut vuoden 2014 MM-kisojen aikaan. Ensimmäisen arvokilpailujen lopputurnauspelinsä hän pelasi Venäjää vastaan EM-kilpailuissa 2016. Hän pelasi kisoissa kaikkiaan kolme ottelua. Hän pelasi viisi ottelua MM-kilpailuissa 2018, joissa Englanti sijoittui neljänneksi. Kesän 2021 EM-kilpailuissa hän pelasi Englannin hopeajoukkueessa täydet minuutit lukuun ottamatta alkulohkon toista ottelua, jossa hän ei ollut mukana kokoonpanossa, sekä loppuottelua, jossa hänet vaihdettiin kentältä jatkoajan viime hetkillä. Walker valittiin vuoden 2022 MM-kilpailuihin vaikka hän oli ennen MM-turnausta ollut loukkaantumisen vuoksi toista kuukautta pelaamatta. MM-turnauksessa hän pelasi avauskokoonpanossa 57 minuuttia Englannin viimeisessä alkulohko-ottelussa sekä täydet minuutit voitollisessa neljännesvälieräottelussa ja tappiollisessa puolivälieräottelussa. Hän teki ensimmäisen maajoukkuemaalinsa EM-karsintaottelussa Ukrainaa vastaan syyskuussa 2023. Kesän 2024 EM-kilpailuissa hän pelasi täyden ajan hopeaa saavuttaneen Englannin kaikissa seitsemässä ottelussa.

 Yksityiselämä 
Walker kasvoi Sharrowissa ja kävi High Storrsin koulussa vuoteen 2006. Walkerilla on kolme lasta tyttöystävänsä Annie Killnerin kanssa, jota hän petti saamalla lapsen myös näyttelijä Lauryn Goodmanin kanssa vuonna 2020. Walker kuitenkin palasi Killnerin luo ja kosi tätä. Walker sai negatiivista huomiota myös rikkoessaan kotikaranteenimääräyksiä vuoden 2020 koronaviruspandemian aikana järjestämällä ystävänsä kanssa "seksijuhlat" kahden prostituoidun kanssa. Maaliskuussa 2023 nettiin levisi video, jossa Walker paljasteli baarissa sukuelintään ja kosketteli vierasta naista.

 Lähteet 

 Aiheesta muualla 
Walker soccerbase.com-sivustolla 

Luokka:Englantilaiset jalkapalloilijat
Luokka:Vuonna 1990 syntyneet
Luokka:Elävät henkilöt